b'\n_START_ARTICLE_\nSlumdog Millionaire\n_START_SECTION_\nArgument\n_START_PARAGRAPH_\nJamal Malik (Dev Patel) \xc3\xa9s un adolescent pobre de Bombai que un dia s\'apunta per anar a la versi\xc3\xb3 \xc3\xadndia del programa Who Wants to Be a Millionaire?. A partir de la seva participaci\xc3\xb3 en el programa, la seva vida sofrir\xc3\xa0 un gran tomb. Sorprenentment, contesta totes les preguntes tot i no tenir gaire estudis, fet que fa sospitar els organitzadors i la policia que estigui fent trampa._NEWLINE_La pel\xc2\xb7l\xc3\xadcula es basa en escenes sobre el concurs i continus flaixbacs que narren la vida del protagonista (on es troba el motiu de saber les respostes), on destaca l\'enginy per sobreviure (en un estil picaresc), la relaci\xc3\xb3 amb el seu germ\xc3\xa0 i el seu gran amor.\n_START_SECTION_\nCr\xc3\xadtica\n_START_PARAGRAPH_\nEl director de Trainspotting i The Beach aconsegueix transportar l\'espectador d\'aquesta pel\xc2\xb7l\xc3\xadcula a un m\xc3\xb3n completament diferent a l\'occidental: el que envolta la infantesa i la joventut d\'un nen miserablement pobre de l\'\xc3\x8dndia, jugant amb diverses hist\xc3\xb2ries simult\xc3\xa0nies. El fil conductor \xc3\xa9s la seva participaci\xc3\xb3 en el programa mentre reviu escenes del passat en les quals la lluita per la superviv\xc3\xa8ncia, l\'amor i l\'incert dest\xc3\xad s\xc3\xb3n els principals protagonistes._NEWLINE_Encimbellada per la cr\xc3\xadtica internacional, Slumdog Millionaire es va convertir en la triomfadora dels premis Oscar de 2009: va aconseguir vuit estatuetes, incloent millor pel\xc2\xb7l\xc3\xadcula i millor director per a Danny Boyle. La cinta reitera en la idea oriental que assegura que el dest\xc3\xad de l\'home est\xc3\xa0 escrit. I ho fa amb una excel\xc2\xb7lent estructura argumental, un muntatge ple de ritme i una sorprenent interpretaci\xc3\xb3 del gaireb\xc3\xa9 debutant Dev Patel. A m\xc3\xa9s, l\'oscaritzada banda sonora combina encertadament ritmes dels 70 amb un toc inconfusible hind\xc3\xba._NEWLINE_El guionista va fer tres viatges d\'investigaci\xc3\xb3 a l\'\xc3\x8dndia, on va entrevistar a nens del carrer que el van sorprendre amb les seves actituds. Malgrat el realisme de la cinta, un sector de la societat del gegant asi\xc3\xa0tic va quedar molt descontenta amb la pel\xc2\xb7l\xc3\xadcula per la crua imatge que es donava del pa\xc3\xads. Fins i tot es van arribar a presentar demandes, ja que es considerava que el t\xc3\xadtol ("Gos de cort de porcs milionari") era ofensiu.'